แอลบูเคอร์คี (รัฐนิวเม็กซิโก)

แอลบูเคอร์คี (อังกฤษ: Albuquerque, ตัวย่อ: ABQ) เป็นเมืองที่ใหญ่ที่สุดในรัฐนิวเม็กซิโก ตั้งอยู่กึ่งกลางของรัฐ ใกล้กับแม่น้ำริโอแกรนด์ มีประชากร 521,999 คน ในปี ค.ศ. 2008 เป็นเมืองที่มีประชากรมากเป็นอันดับที่ 34 ของสหรัฐอเมริกา และมีอัตราการเจริญเติบโตเป็นอันดับที่ 6 แอลบูเคอร์คีเป็นที่ตั้งของ มหาวิทยาลัยนิวเม็กซิโก ฐานทัพอากาศเคิร์ตแลนด์ ศูนย์ทดลองแห่งชาติซานเดีย อนุสาวรีย์แห่งชาติเปโตรกลิปห์ ภูเขาแซนเดียทางทิศตะวันออก แม่น้ำริโอแกรนด์ และยังเป็นส่วนหนึ่งของเส้นทาง หมายเลข 66 (Route 66) แอลบูเคอร์คี เป็นเมืองที่เก่าแก่ของสหรัฐอเมริกา โดยได้รับการก่อตั้งอย่างเป็นทางการในปี ค.ศ. 1706 และเมืองได้ฉลองครบรอบ 300 ปีในปี ค.ศ. 2006 ที่ผ่านมา ในด้านวัฒนธรรม แอลบูเคอร์คีมีความโดดเด่นในการเป็นจุดรวมของวัฒนธรรมชนพื้นเมืองอเมริกัน (Native American) สเปน และลาตินอเมริกา แอลบูเคอร์คีมีการจัดเทศกาลบอลลูนนานาชาติประจำปีที่เรียกว่า บอลลูนเฟียสตา (Balloon Fiesta) โดยถือเป็นงานเทศกาลบอลลูนที่ใหญ่ที่สุดในโลก ซึ่งจะเริ่มจัดขึ้นในช่วงต้นเดือนตุลาคมและจัดต่อเนื่องเป็นเวลา 9 วัน ภูมิอากาศ แอลบูเคอร์คีมีลักษณะภูมิอากาศแบบกึ่งแห้งแล้ง ฝนตกค่อนข้างน้อยและมีแดดจัด เนื่องจากที่ตั้งของเมืองเป็นจุดตัดของภูมิภาคนิเวศหลายแห่ง ฤดูร้อนมีอากาศร้อนในตอนกลางวัน ฝนตกบ่อยขึ้นในเดือนกรกฎาคมและสิงหาคม อุณหภูมิสูงสุดเฉลี่ย 32 ถึง 33 องศาเซลเซียส และต่ำสุดเฉลี่ย 17 ถึง 19 องศาเซลเซียส ขณะที่ฤดูหนาวอากาศหนาวในตอนกลางคืนและมักเกิดน้ำค้างแข็ง ส่วนตอนกลางวันจะอบอุ่นขึ้น อุณหภูมิสูงสุดเฉลี่ย 9 ถึง 12 องศาเซลเซียส และต่ำสุดเฉลี่ย -3 ถึง -1 องศาเซลเซียส ฤดูใบไม้ผลิมักมีลมแรงในช่วงบ่าย โดยส่วนใหญ่ลมพัดแรงในช่วงปลายเดือนมีนาคมและเมษายน ซึ่งบางครั้งอาจนำไปสู่การเกิดพายุฝุ่น ขณะที่อุณหภูมิเพิ่มสูงขึ้นตามฤดูกาล ส่วนฤดูใบไม้ร่วงอุณหภูมิจะเริ่มลดลงในตอนกลางคืนและช่วงเช้า ฝนตกน้อยลงจากช่วงฤดูร้อน แอลบูเคอร์คีมีปริมาณหยาดน้ำฟ้ารวมทั้งปีประมาณ 220 มิลลิเมตร มีฝนตกเฉลี่ย 56 วันต่อปี ส่วนหิมะพบได้บ้าง โดยมีหิมะตกเฉลี่ยไม่เกิน 10 วันต่อปี และมีแสงแดดรวมทั้งปีสูงกว่า 3,400 ชั่วโมง อ้างอิง แหล่งข้อมูลอื่น เว็บไซต์ทางการ ภาพประวัติศาสตร์ 1905 แอลบูเคอร์คี (รัฐนิวเม็กซิโก) ที่เว็บไซต์ Curlie